SL Uradni list Evropske unije L 77/19

SKLEP EVROPSKE CENTRALNE BANKE

z dne 5. marca 2012

o primernosti tržnih dolžniških instrumentov, ki jih je izdala ali zanje v celoti jamči Helenska republika, v kontekstu ponudbe Helenske republike za izmenjavo dolga

(ECB/2012/3)

(2012/153/EU)

SVET EVROPSKE CENTRALNE BANKE JE –

ob upoštevanju Pogodbe o delovanju Evropske unije in zlasti prve alinee člena 127(2) Pogodbe,

ob upoštevanju Statuta Evropskega sistema centralnih bank in Evropske centralne banke ter zlasti prve alinee člena 3.1, člena 12.1, člena 18 in druge alinee člena 34.1,

ob upoštevanju Smernice ECB/2011/14 z dne 20. septembra 2011 o instrumentih in postopkih denarne politike Eurosistema (1) in zlasti oddelkov 1.6, 6.3.1 in 6.3.2 v Prilogi I k Smernici,

ob upoštevanju naslednjega:

(1) Glede na izjemne razmere na finančnih trgih in moteno normalno tržno oceno vrednostnih papirjev, ki jih je izdala ali zanje jamči Helenska republika, je Svet ECB sprejel Sklep ECB/2010/3 z dne 6. maja 2010 o začasnih ukrepih glede primernosti tržnih dolžniških instrumentov, ki jih izdaja ali zanje jamči grška država (2). Na podlagi tega sklepa se začasno niso uporabljale minimalne zahteve Eurosistema glede pragov kreditne kvalitete, kakor so določeni v pravilih bonitetnega okvira Eurosistema za določeno tržno finančno premoženje v oddelku 6.3.2 v Prilogi I k Smernici ECB/2011/14. Sklep ECB/2010/3 je bil zaradi negativnega vpliva na bonitetne ocene, pripisane tem dolžniškim instrumentom, ki ga je imela ponudba imetnikom tržnih dolžniških instrumentov, ki jih je izdala ali zanje jamči grška država, za izmenjavo dolga v okviru udeležbe zasebnega sektorja, razveljavljen s Sklepom ECB/2012/2 (3).

(2) Voditelji držav ali vlad euroobmočja in institucij Unije so 21. julija 2011 napovedali ukrepe za stabilizacijo grških javnih financ, ki vključujejo njihovo zavezanost zagotoviti izboljšanje kakovosti zavarovanja za podkrepitev kakovosti tržnih dolžniških instrumentov, ki jih je izdala ali zanje jamči Helenska republika. Svet ECB je sklenil, da Helenska republika navedeno izboljšanje kakovosti zavarovanja zagotovi v korist nacionalnih centralnih bank.

(3) Svet ECB je sklenil, da se pragovi kreditne kvalitete v Eurosistemu začasno ne uporabljajo za tržne dolžniške instrumente, ki jih je izdala ali zanje v celoti jamči Helenska republika in so kriti z izboljšanjem kakovosti zavarovanja –

SPREJEL NASLEDNJI SKLEP:

Člen 1

Primernost tržnih dolžniških instrumentov, ki jih je izdala ali zanje v celoti jamči Helenska republika, v kontekstu ponudbe Helenske republike za izmenjavo dolga

1. Tržni dolžniški instrumenti, ki jih je izdala ali zanje v celoti jamči Helenska republike in ne izpolnjujejo minimalnih zahtev Eurosistema glede pragov kreditne kvalitete, kakor so določeni v pravilih bonitetnega okvira Eurosistema za določeno tržno finančno premoženje v oddelku 6.3.2 v Prilogi I k Smernici ECB/2011/14, izpolnjujejo pa druge zahteve za primernost, določene v Prilogi I k Smernici ECB/2011/14, se lahko uporabljajo kot zavarovanje za kreditne posle Eurosistema pod pogojem, da Helenska republika zagotovi nacionalnim centralnim bankam izboljšanje kakovosti zavarovanja v obliki programa ponovnega odkupa.

2. Tržni dolžniški instrumenti iz odstavka 1 ostanejo primerni za čas trajanja izboljšanja kakovosti zavarovanja.

Člen 2

Začetek veljavnosti

Ta sklep začne veljati dne 8. marca 2012.

V Frankfurtu na Majni, 5. marca 2012 Predsednik ECB Mario DRAGHI

(1) UL L 331, 14.12.2011, str. 1.

(2) UL L 117, 11.5.2010, str. 102.

(3) UL L 59, 1.3.2012, str. 36.